Mocsárból a halálba

A fürge kis pej ló hátára úgy vetette fel magát Sebestyén, mintha átugrani készülne a mokány hucult. Ügyes mozdulattal állt meg középen, a ló túlsó és innenső felének a keresztvonalában. Pontosan ott, ahol a durva vászon takarta a fiatal állat hátát. Morgó, a hűséges kutya most is a lába körül forgott körbe-körbe, bezárva gazdáját a láthatatlan falak közé.

A ló kocogó járás mellett döntött. Mindaddig így volt ez, míg gazdája a hajtószár finom elmozdulásával nem jelezte, az ügetésbe való váltást. Van idő még, hogy -vasárnap lévén- a templomhoz érkezzen. Az alig több mint tíz kilométerre lévő Kása tetőn, a szomszédos falvakból már gyülekeztek az emberek, hogy együtt menjenek majd be a több templomban is  szolgáló pappal.

A vasárnapi ebédet szótlanul költötte el fiatal felesége és két kisgyermeke társaságában.

Az asszony látta, hogy urának rossz kedve van. Nem jó ilyenkor szólni -tudta jól- és a gyerekeket is többször csendre intette.

Az asztali áldást is csak szinte magának mondta, szótlanul és csak a keresztvetést látva fogta meg a kanalát Sára is.

Sebestyén jó férj volt, szerető apja gyermekeinek. Kevés beszédű, de nagy tapasztalattal bíró fiatalember akit a község is vezetőjének tartotta.

Szélesen terjedt el a porta, kicsi takaros házzal a közepén, amelyben Sebestyén a húszas éveit töltő fiatal férj, a családjával lakott.

Ebéd után körbe járta a nagy fundust. Ez volt a szokása, amikor valami fontos dolgon gondolkodott, vagy valami rossz hír nyomta a lelkét.

A seregnyi apró jószág szétrebbent a nehéz lépések hallatán. Az őt mindenhová elkísérő hűséges barátja, Morgó körbeszaladt, a szétszéledő állatokat összeterelte és gazdájára nézett, hosszan, kitartóan, míg a dicséretet az alapos munkáért meg nem kapta.

Szél süvített a pusztán, gyors lábú látogató, brummogó jószágként beköszönt ide is, oda is, majd éles hangon nekitámadt a deszka kerítésnek és mindaddig haragos kedvében volt, amíg a deszkapalánk nyugalomra nem intette.

Sebestyén a faluban élő minden családhoz betért.

Elmondta mit hallott a szomszédos népektől a Kása tetőn, mi hír járja a közeli és távolabbi világot.

Így volt ez mindig, amióta a kutyafejűek betörtek az országba. A templomba is csak egy ember mehetett el vasárnaponként. Ő hozta haza a lelkiatyától hallottakat és adta át az embereknek személyesen miután hazaérkezett. Nem lehetett a falut elhagyni. Minden percben várható volt a mongolok támadása.

Hazatérve sem látta enyhülni Sára, urának komorságát. Nem volt ilyen ez az ember -gondolta magában- ilyen szótlan, szomorú mint aki embert ölt vétlenül, vagy messzire szólítja a katonai kötelesség.

Aztán mindent megbeszéltek ketten, amikor a gyermekek álomra tértek.

Másnap megjelent a falu minden lakója Sebestyén házánál.

"Barátaim, kicsiny falunk hűséges lakói! -kezdte el mondanivalóját Sebestyén. Feszülten figyelt mindenki. Az emberek naptól cserzett arcélei megkeményedtek. Kezük ökölbe szorult. Szívük hevesen dobogott és szemükben szikrázó fények gyúltak perzselőn, mint a tüzes vasra lesújtó pöröly.

Emlékezzetek -mondta Sebestyén- hogy atyáink milyen nehéz munkával építették ezeket a házakat amelyekben lakunk. Milyen áldozatos volt az ő életük. Istent imádva, második András királyunkat és fiát Bélát is az ország vezetőjének elfogadva éltek tisztességben egymás szeretetében és a megtanult hit erejében. Tiszta volt életük, lelkük, méltóan készek a túlvilági boldogságra.

A földnek népei voltak, míg azt bírhatták, uruknak jó szolgái és egymásnak számolatlanul is kész pártfogói. Életük volt ez a föld, ahol születtek és életünk lett nekünk is. Bátran odaadjuk érte az életünket, ha másként nem lehet megmenteni, ha kell, de az Isten nem az idő előtti halálra, hanem a kegyes szenvedésre  és az utókor iránti felelősségre teremtett minket, hogy maradjon meg Szent István öröksége bennünk. Az örökség hitünk iránt, embertársaink iránt  a földünk és a falunk iránt. Az életet és a becsületet, az Isten iránti hűséget alapozta meg a mi első királyunk és így marad ez mindig, mert Árpád vére az Istennek kedves áldozat volt,  mely égőn lobogva terjed szét bennünk, az ő hűséges népében.

Esküdjünk hát meg újra, hogy ezt a földet, asszonyainkat és gyermekeinket, a bennünk erősen élő hit erejében, ha kell életünk feláldozásával is megvédjük.

Gyorsan kell cselekedi, megmondta a pap bácsi is. Nem maradhatunk a portánkon. El kell bujdosni olyan rejtekhelyre, amit a falura zúduló kutyafejűek nem találnak meg.

Az elbújdosásunk nem a mi félelmünknek a jele, hanem a kisebbségbe szorult, kiszolgáltatott élet megmentését szolgálja, amely majd büszkén fog elégtételt venni egykor, a kutyafejűeken és az ő bálványaikon.

A rejtekhelyre Sebestyén vezetésével, a visszatérés boldog ígéretében ment a falunk népe.

A falu határát  Sebestyén ismerte a legjobban.

A vadvizek alattomos támadását, a hínárok mélybe húzó erejét, a szilárd zsombékokat és szelíd tisztásokat éppen úgy, mint a tovaszáguldó homokos dűnéket vagy az erdők sűrűségét és éjszakai magányát.

Beesteledett. A falu népe a szálláshely közepén a földön ülve hallgatta Sebestyént.

Szomorún gondoltak a Sajó menti nagy csatára, Batu és a magyar király összecsapására. Szemük előtt játszódott szinte a gyilkos csatajelenet. Látták lelki szemeikkel Béla király bátorságát, Kálmán herceg hősies helytállását és hallani vélték a követvető gépek surrogását, a halálmadárként repülő tűzcsóvákat. Csattantak a dárdák, eget eltakaró nyílzáporok követte halk puffanások remegtették a levegőt, ahogyan egy találatot kapott ló és lovas a földre zuhant. Rémísztő képet rajzolt eléjük a képzelet az arcukat kutyafejekkel, ocsmány férgekkel  fedő mongolok láttán. Látták Ugrin  érsek bátorságát aki harcosait buzdítva vágtatott a csapat élén.

Három tümen, három mongol katonai egység ment a magyarral szembe, holott a király csak egyre számított.  Eldőlt a csata sorsa. Vesztettünk.

A király szerencsére megmenekült.

Ezzel a továbbiakban reményt adó képpel zárta Sebestyén az ütközetről hallott híreket.

 A Tápió mocsártengerének közepén maguknak szállást találó  Dan község lakói aludni tértek.

A férfiak külön vonultak és tanácskozni kezdtek.

Harmadik napja vagyunk itt, -mondták- és semmit nem tudunk a szülőfalunk sorsáról. Állnak-e még a falak, hogyan viseli az éhséget, szomjúságot a kisállatok hada, csirkék, szárnyasok, lapinyulak. A számosállatokat sem lehetett rejtekhelyre hajtani. Nyitott színek alatt vannak a szarvasmarhák, lovak. A juhok is a karámban.

Egyemberként gondoltak arra, hogy valakinek hírt kellene hozni az otthonról, az otthon maradt jószágokról, a veszélyről vagy annak tán az elmúlásáról is.

Kevésbeszédű emberek voltak a daniak. Csak a tisztást ölelő nádtenger susogása, a békák kuruttyolása, és a messziről hangzó bölömbika hangja törte meg a csendet.

Ki menjen, ki vállalkozzék a veszélyes útra?

A vacsoracsillag még az égen volt. A Kaszás mellett halványan kacsingatott a Kisbojtár, A hold is nyugovóra tért.

Sebestyén még a pirkadat beállta előtt szeretett volna a faluba érni. Durva vászonkabátját maga köré kanyarította, somfából készült botját erősen markolva indult. Morgónak sem füttyentett, hogy vele tartson. Szerette volna egyedül megjárni az utat. Egyre is nehéz vigyázni.

A nap már az égen első sugarait próbálgatta amikor Sebestyén a faluba érkezett.  Nem volt ő, sem gyenge legény, sem érzelgős fajta, de most a szeméből egy könnycsepp indult el az álla felé. Nem törölte le, hagyta, hogy a világ legkisebb patakja saját útját járja. A vízcsepp utat változtatva a száj szöglete felé tartott. Érezte a könny sós ízét, mely most  még erősebb köteléket font, átölelte vele szeretteit. Lelkét egy kis bárkába tette és elindította a gondolat szárnyán a kis szigetre, ahol családja várta vissza őt.

Minden  család elhagyott portájára betért. Ellátta az állatokat három napi takarmánnyal, vízzel. Tizenhat gazdaságban elvégezni az istállók körüli munkát, időigényes, bár nagyon iparkodott vele.

Nyár volt, magasan járt a nap az égen. Dél körül volt az idő, a nap ilyenkor a topolyfa csúcsán megpihenve tölti a delet.

Szellő sem mozdult, fű sem rezdült, csak a falu áldott nyugalma szorította a szívét.

Dolgát a falu állatainak ellátásában elvégezve nyugodt, kimért de gyors léptekkel indult a rejtekhely irányába.

Meglepte, de egyben meg is örült Morgó kutya megjelenésének, hűségének, ragaszkodásának, eljött hozzá, megkereste őt.

Morgó gyanúsan viselkedett. Körbe-körbe szaladt a férfi körül, majd elfutott és vissza tért. Úgy látta, hogy Morgó nagyon igyekszik mielőbb a nádasok közé jutni és szeretné, ha szaporázná ő is a lépéseket.

Megállt időnként a hűséges eb, hátsó lábaira támaszkodott és a levegőbe szimatolt.

Mi van veled Morgó? -kérdezte halkan. Lapinyulat láttál, vagy őzikét, nádi farkast?

Fél órai járásra voltak már a falutól, amikor a kutya szűkölni kezdett, hol előre szaladt, hol hátra. A szemével követte a kutya mozgását.

Földbe gyökerezett a lába amikor megfordult és azon a helyen, ahol a falu elterül, óriási füstoszlop emelkedett az ég felé.

Ég a falu. Ég talán a szérűskertbe összehordott széna, gabona asztag. Vagy talán -kimondani is nehéz: a házak égnek? A nádfedés a zsuppszalma? És az istállók is.

Visszafordult, a falu felé futott. Futott teljes erejével. Szíve hevesen dobogott. Az égő a falut meg kell menteni. A tüzet el kell oltani.

A kutyafejűek!! Villant át az agyán.

Lódobogást hallott, artikulálatlan ordítozást. A mintegy tizenöt lovasból álló mongol csapat feléje tartott. Legalábbis úgy vélte.

A topolyafát elérve felmászott a törzsön, az első ágvillában megpihent.

Morgót kereste szemével. A kutya a fa törzse mellett gombóccá zsugorodva feküdt. Reszketett a félelemtől.

A vezérló, mely a kutyafejűek csapatában az élen haladt, tágra nyitott orrlyukkal szimatot vett és horkantott. Megérezte a kutya szagát.

A lovas erős fordulattal irányt változtatott és a topolyfa felé vette az irányt.

Keserű ízekkel telítődött a levegő, koromsötét pernyeszárnyakon eltört a fény, megperzselt gabona-Életek sírtak izzasztó ébredéseket, megnyomorított napokat lázálomtól kísért  az árva remény. Mérgezett folyóvizek kürtölték szét a világban egy maroknyi magyar embernek, a Dan nevű faluban élőknek szomorú sorsát.

Sebestyén összekötözött kézzel állt hóhérai előtt.

A mongolok ha gyermeket találtak, katonai regulájukhoz idomították őket és harcosokat neveltek belőlük.

Az asszonyokat, lányokat megalázó szerepre kényszerítették.

Az egészséges férfinépet az első csatasorba állították, hogy ők fogják fel testükkel a támadást. Nyílt színi kivégzés volt ez.

Az öregekkel, betegekkel nyílzápor végzett.

Hol vannak a falubéliek -hangzott a kérdés Sebestyénhez?

Vezess bennünket társaidhoz. Megmented ezzel a saját életedet.

A mongolok vezére döntött.

Sebestyén kezeit törzséhez rögzítették. Lábait összekötötték.

Egy furcsa alakú fatákolmányra helyezték, melyet ló vontatott, középső vonalában egy kihegyezett karó volt.

Az élő test mozdulni se tudott.

Irtózatos kivégzés várt Sebestyénre. Karóba húzás!

Sebestyén szemét lehunyta és halálának pillanatában egy csodálatos fénysugár jelent meg előtte. Látta a családját és falujának minden lakosát.

Sebestyén már gyermekkorában is szokatlanul éles emlékező tehetséget mutatott. A Szentírásból az Apostolok Cselekedeteit szerette hallgatni.

Istvánra gondolt, az első vértanúra.

Megenyhült fájdalma és a fénysugár végén -Istvánhoz hasonlóan- a jövőt látta.

Ez a jövő a falujának sorsa volt. Az eljövendő évek és évszázadok küzdelmeiben mindig győztesként fog kikerülni az ő faluja, amely a magyar élettel és magyar  sorssal együtt jár.

Látta az új falut, melyet felépített a sok szenvedésen átesett nép. A második faluhely. Ez közelebb is volt a Kása tetőhöz, a templomhoz.

Látta ezen új falunak is a pusztulását és azt is, hogy egy kis patak forrásának közelében miként épül fel harmadszorra harmadik helyén a falu.

Látott sötét, üldözött magyar sorsokat és látott kivirágzó életeket. Biztató magyar jövőt.

Látta, hogy ez a nép, az ő falujának szülöttei és azok is akik ezt a falut választják otthonuknak mindig hűségesek lesznek a nemzethez, hűségesek a hitükhöz. És szeretni fogják ezt a falut.

Látta e falunak eltévelyedését is, látott babiloni állapotokat, látta a templom elhagyását és látta az új divatos bálványok teremtését és szolgálatát is.

Egyszer majd minden szépre és jóra fordul. Sok szenvedés lesz az ára a mennyországnak. A szeretet-mennyországnak.

Szépen fog egykor majd e faluban is hasadni a hajnal.

Szépen szólnak a kürtök, dobok, citerák és lantok.

A vértanúk vére mindent tisztára mos. Ez lesz a jövő igazi magvetése.

Ezt nem fogják elfelejteni a daniak. Miként a dányiak sem fogják elfelejteni.

Az emlékezetben fog kicsírázni az a jövő, melyre ígéretet kapott ez a nép. És ez a falu.

De ez már nem az Ő, hanem István látomásának beteljesedése lesz.

Gódor András

Dány

Sebestyén Sebestyén Népfőiskla